Det nye regeringsgrundlag er et opgør med de seneste seks års VKO-flertal.

Det vurderer lektor Johannes Andersen fra Aalborg Universitet på dagen, hvor statsminister Anders Fogh Rasmussen (V) og vicestatsminister Bendt Bendtsen (K) fremlagde regeringens nye arbejdspapir for de kommende år. - Det er strengt taget et farvel til den relativt stærke konstellation, som Fogh hidtil har arbejdet sammen med. Altså VKO-flertallet, siger Johannes Andersen til Ritzau. Han peger på regeringens ønske om et opgør med EU-forbeholdene, skattepolitikken og asylområdet som emner, hvor regeringen er tvunget til at søge et bredere samarbejde. Hen over midten - Fogh er i gang med at åbne nogle nødvendige pakker, hvis samarbejdet hen over midten skal etableres. Han åbner dem fordi, de er nødvendige. - Hele EU-spørgsmålet har ventet så længe, at pakken næsten er ved at eksplodere, siger lektor Johannes Andersen. Han mener, at der er stærke tegn på, at VK-regeringen bevæger sig væk fra Dansk Folkeparti. /ritzau/